
REFERAT DE APROBARE A PROIECTULUI DE HOTĂRÂRE
Sectiunea 1 

Proiect de hotărâre privind privind aprobarea încheierii Acordului de prestări servicii de asistență tehnică rambursabilă “Asistență pentru încălzirea durabilă și eficiență energetică pentru orașul Timișoara” încheiat cu Banca Internațională pentru Reconstrucție și Dezvoltare
Sectiunea a 2 - a 
Motivul emiterii proiectului de hotărâre

1.Descrierea situaţiei actuale

Sistemul de alimentare centralizată cu energie termică al Municipiului Timișoara are următoarele componente principale:
· surse de producere a energiei termice;
· rețele termice primare, care asigură transportul energiei termice intre sursă și punctele termice;
· punctele termice, care asigură transferul energiei termice intre agentul primar și agentul secundar;
· rețele termice secundare, care asigură distribuția energiei termice de la punctele termice către consumatorii  finali.
În prezent Sistemul de alimentare centralizată cu energie termică al Municipiului Timișoara deserveste un numar de 55.000 apartamente, precum si agenți economici și instituții publice.
Capacitățile de producție ale sistemului au o tehnologie învechită,  iar cele de distribuție și transport din cauza vechimii prezintă coroziuni majore exterioare și o stare avansată de degradare fizică și morală a izolației termice, ceea ce face ca nivelul pierderilor de fluid și căldură să aibă valori ridicate.
Municipiul Timișoara dorește reformarea și modernizarea integrată a sistemului de termoficare printr-un mix de finanțare: fonduri europene, programe naționale disponibile, buget local. 
De asemenea, se dorește creșterea eficienței energetice în clădirile de pe teritoriul său, având în vedere că renovarea termică a clădirilor este întârziat, necesitând o regândire de ansamblu și soluții tehnice mai ambițioase.

2. Schimbări preconizate şi rezultate aşteptate

Prin „Memorandumul de Înţelegere între Guvernul României şi Banca Mondială privind Parteneriatul pentru Modernizarea Administraţiei Publice şi Sprijin pentru Reformele Structurale” semnat în data de 11 ianuarie 2016, Guvernul României și Banca Mondială (Banca Internațională pentru Reconstrucție şi Dezvoltare) au consfințit modalitatea de continuare a înțelegerilor privind acordarea de servicii de asistență tehnică instituțiilor și autorităților publice din România până în anul 2023, scopul fiind de a sprijini demersul de implementare a reformelor structurale și de modernizare a administrației publice. 
În baza acestui memorandum instituțiile publice din Romania pot să achiziționeze servicii de asistență tehnică rambursabile din partea Băncii Mondiale pentru dezvoltarea administrației publice și pentru dezvoltarea și implementarea reformelor structurale.
Ținând cont de faptul că Banca Internațională pentru Reconstrucție și Dezvoltare este o instituție financiară internațională parte a grupului Băncii Mondiale, cu o vastă experiență în domeniul dezvoltării urbane, municipiul Timișoara intenționează să încheie un Acord de prestări servicii de asistență tehnică rambursabilă “Asistență pentru încălzirea durabilă și eficiență energetică pentru orașul Timișoara”.
Obiectivul acestui acord este de a sprijini Municipiul Timișoara în îmbunătățirea capacității sale de planificare pentru dezvoltarea durabilă a sistemului său de termoficare (RT) și a eficienței energetice (EE) în clădirile de pe teritorul său.
În cadrul acordului susmenționat, Municipiul Timișoara va beneficia de servicii rambursabile de consultanță care vor include următoarele activități și rezultate: Proiect de foaie de parcurs cu opțiuni care pot fi puse în practică pentru RT din Timişoara și Proiect de plan strategic integrat RT și EE.
Acordul se încheie pe o durată de 13 luni de la data intrării în vigoare, iar valoarea acordului este de 890.832 lei. 
Acorduri de asistență tehnică rambursabile de valori superioare, cu un grad mai mare de complexitate și pe o perioadă mai mare de timp au fost încheiate și între alte instituții publice din România și Banca Mondială, respectiv: municipiul Cluj-Napoca, municipiul Constanța, municipiul Brașov, municipiul București-Primăria Sectorului 5, etc.


 3. Concluzii 
 	Urmare a celor prezentate mai sus, considerăm oportună promovarea Proiectului de hotărâre privind aprobarea încheierii Acordului de prestări servicii de asistență tehnică rambursabilă “Asistență pentru încălzirea durabilă și eficiență energetică pentru orașul Timișoara” încheiat cu Banca Internațională pentru Reconstrucție și Dezvoltare.

